Gewilde Amerikaanse duo binnekort in SAThe Bellamy Brothers (Foto: Verskaf) Die Amerikaanse country-musiekgroep The Bellamy Brothers is in November vanjaar in drie groot dorpe in Suid-Afrika én Namibië te sien. Die groep skop dié warrelwindtoer af met ŉ optrede in Windhoek op 24 November. Hulle is daarna op 25 November die oggend in Kaapstad te sien, op 26 November in Johannesburg by Carnival City se Big Top Arena en op 29 November in Krugersdorp. Dié groep bestaan uit die broers David Milton en Homer Howard Bellamy. “Ons het nou selfs groter gehore as in die tagtigerjare,” vertel Howard. “Ek dink die mense wat saam met ons en ons musiek ouer geword het, het ŉ hele nuwe generasie grootgemaak wat ook van The Bellamys se musiek hou. Nou daag dié kinders as studente by ons konserte op en hulle geniet ons musiek – dis ŉ wonderlike gevoel.” The Bellamy Brothers het in die laat 1970’s roem verwerf met hul liedjie “Spiders & Snakes” en daarna ŉ wêreldbekende country-duo geword wat treffers soos “If I Said You Had a Beautiful Body (Would You Hold It Against Me)”, “Crazy From The Heart” en “Old Hippie”. Hulle grootste treffer ná “Spiders & Snakes”, “Let Your Love Flow”, het vir langer as twee maande die nommer 1-posisie op internasionale treffersparades beklee. Die groep hou die rekord vir die meeste benoemings vir ŉ Academy of Country Music-toekenning én die Country Music Association-toekennings vir ŉ groep in die geskiedenis van dié toekennings. Hulle het al 29 studio-albums vrygestel en sowat 11 ander kompilasie-albums. Kaartjies vir al die konserte is beskikbaar op Computicket. The Bellamy Brothers (Foto: Verskaf)